b'\n_START_ARTICLE_\nKonflikten i Nordirland\n_START_SECTION_\nIrland deles\n_START_PARAGRAPH_\nI 1870\'erne begyndte katolikkerne at arbejde for hjemmestyre i Irland. Protestanterne i Nordirland var meget imod, at Irland skulle have hjemmestyre. Hjemmestyret blev alligevel vedtaget i det britiske Underhus i 1912. Men det britiske Overhus havde mandat til at forsinke loven to \xc3\xa5r, og i den tid blev der samlet 250.000 underskrifter ind fra folk, der var imod hjemmestyret. S\xc3\xa5 kom 1. verdenskrig, og hjemmestyreplanerne l\xc3\xa5 stille._NEWLINE_Under 1. verdenskrig hjalp UVF (Ulster Volunteer Force, en nordirsk protestantisk gruppe) i krigen mod Tyskland. De Irske Frivillige hjalp ogs\xc3\xa5 i krigen. Men en gruppe af De Irske Frivillige, kaldet Irish Republican Brotherhood (IRB), n\xc3\xa6gtede at hj\xc3\xa6lpe England. De ville i stedet udnytte krigen til at g\xc3\xb8re Irland uafh\xc3\xa6ngig, og det gjorde de 24. april 1916. Opr\xc3\xb8ret blev kaldt P\xc3\xa5skeopr\xc3\xb8ret, fordi opr\xc3\xb8ret l\xc3\xa5 i p\xc3\xa5sken. Opr\xc3\xb8rerne fik kontrol over mange bygninger i Dublin og udr\xc3\xa5bte Irland som en selvst\xc3\xa6ndig republik. Opr\xc3\xb8rerne kunne kun holde stand mod britiske tropper i 6 dage, fordi opr\xc3\xb8rernes v\xc3\xa5ben aldrig n\xc3\xa5ede frem, da de var beslaglagt af engelske tropper. Derudover rejste den irske befolkning sig ikke, som planlagt, og derfor var opr\xc3\xb8rerne en minoritet i forhold til de engelske soldater. 15 ledere af opr\xc3\xb8ret blev henrettet, og mange kom i f\xc3\xa6ngsel bl.a. Michael Collins, som senere var med til at stifte IRA (Irish Republican Army)_NEWLINE_I 1918 var opbakningen til Sinn F\xc3\xa9in s\xc3\xa5 stor, at det fik 70\xc2\xa0% af stemmerne i de katolske dele af Irland. Parlamentsmedlemmerne valgte ikke at sidde i parlamentet i London, men de dannede deres eget parlament ved navn Dail Eireann. De erkl\xc3\xa6rede Irland for en selvst\xc3\xa6ndig republik. Der var stor modstand fra protestanterne i Nordirland, og de blev hjulpet af engelsk politi og milit\xc3\xa6r. I \xc3\xa5rene 1919 til 1921 var der en krig mellem de katolske irere (IRA, som f\xc3\xb8r hed De Irske Frivillige), og engl\xc3\xa6nderne, som k\xc3\xa6mpede sammen med de protestantiske nordirere. IRA foretog mest snigmord og bagholdsangreb, mens de britiske tropper afbr\xc3\xa6ndte huse og dr\xc3\xa6bte tilf\xc3\xa6ldige. Der blev dr\xc3\xa6bt mere end 750 mennesker i den krig. Krigen blev kaldt "den irske uafh\xc3\xa6ngighedskrig" og f\xc3\xb8rte til adskillelse af Irland fra Storbritannien 1922. Briterne delte Irland, dels fordi den britiske h\xc3\xa6r var meget sv\xc3\xa6kket, og dels fordi de ikke kunne slippe hele Irland og dermed tabe ansigt._NEWLINE_England lavede en traktat, s\xc3\xa5 Irland kom til at best\xc3\xa5 af 26 grevskaber og Nordirland af 6 grevskaber. If\xc3\xb8lge traktaten skulle de to stater have et parlament hver. I Nordirland blev der oprettet et parlament,  Stormont-parlamentet, allerede i 1921. Men i Irland f\xc3\xb8rte traktaten til borgerkrig mellem modstandere af traktaten (mest IRAs medlemmer) og resten af irerne, fordi modstanderne af traktaten ikke ville afl\xc3\xa6gge troskabsed til den britiske konge. Borgerkrigen sluttede i 1923, da traktatmodstanderne opgav kampen. Den kostede 4000 mennesker livet._NEWLINE_Efter at det Nordirske parlament blev oprettet , var der meget stor undertrykkelse af katolikker i Nordirland. Det skete blandt andet ved, at katolikkernes huse blev br\xc3\xa6ndt ned af protestanter, og mange m\xc3\xa5tte forlade arbejdet p\xc3\xa5 grund af fjendtlige, protestantiske kollegaer. P\xc3\xa5 samme tid p\xc3\xa5begyndte IRA en serie kidnapninger, baghold, snigmord og bombeattentater i Nordirland for at frig\xc3\xb8re hele Irland fra det britiske styre. Storbritannien og Nordirland svarede igen med en v\xc3\xa6bnet politistyrke, der blev kaldet B-specials._NEWLINE_Under 2. verdenskrig tilb\xc3\xb8d den engelske regering, at Irland kunne blive forenet, til geng\xc3\xa6ld for at engelske krigsskibe kunne l\xc3\xa6gge til i irske havne. Men Irland forholdt sig neutral, mens Nordirland hjalp briterne, og pga. det blev Belfast bombet af tyskerne. I 1949 blev Irland til republikken Irland og blev dermed helt selvst\xc3\xa6ndig. Nordirland blev yderligere knyttet til Storbritannien. Efter 2. verdenskrig kunne de katolske nordirere f\xc3\xa5 en bedre uddannelse og komme p\xc3\xa5 universitetet. I 1960\'erne demonstrerede USA mod racisme, og resten af verden fik \xc3\xb8jnene op for problemerne i USA. Derfor begyndte nordirere ogs\xc3\xa5 at demonstrere for at f\xc3\xa5 bedre borgerrettigheder; det gjaldt b\xc3\xa5de katolikker og protestanter.\n_START_SECTION_\nThe Troubles\n_START_PARAGRAPH_\n"The Troubles" startede i 1969 og var en betegnelse for konflikten i Nordirland. Konflikten startede, fordi protestantiske demonstranter efter deres demonstrationer begyndte at angribe de katolske kvarterer i Belfast og Londonderry. Derfor genopstod organisationen Irish Republican Army (IRA), som begyndte at beskytte katolikkerne, men IRA og Sinn F\xc3\xa9in begyndte ogs\xc3\xa5 at stille krav til Storbritannien. Kravene gik ud p\xc3\xa5, at Nordirland i stedet for at v\xc3\xa6re en del af Storbritannien skulle v\xc3\xa6re en del af Irland. Demonstrationerne blev til borgerkrig._NEWLINE_Efter at der kom splid mellem protestanter og katolikker, sendte Storbritannien soldater til Nordirland. IRA begyndte at lave flere aktioner, og derfor skruede de britiske soldater bissen p\xc3\xa5 og lavede brutale husunders\xc3\xb8gelser i de katolske bydele. Men de britiske soldater lavede ikke de samme unders\xc3\xb8gelser i de protestantiske kvarterer, hvor protestantiske terrorister skjulte sig. Dette fik katolikkerne til at f\xc3\xb8le sig undertrykte af de britiske soldater, og derfor var der mange unge katolikker ,der sluttede sig til IRA._NEWLINE_Den 30. januar 1972 deltog 10.000 mennesker i en protestantisk borgerretsmarch i Londonderry. Der br\xc3\xb8d uroligheder ud mellem protestanter og katolikker, da demonstrationen n\xc3\xa5ede til det katolske kvarter. De britiske soldater sk\xc3\xb8d mod katolikkerne. 13 blev dr\xc3\xa6bt og 17 s\xc3\xa5ret, og en af de s\xc3\xa5rede d\xc3\xb8de senere af sine s\xc3\xa5r. Alle de s\xc3\xa5rede og dr\xc3\xa6bte var enten skudt i hovedet eller brystet, hvilket beviser, at det ikke var tilf\xc3\xa6ldigt skyderi, som den britiske regering ellers havde fastholdt indtil 1998. Efterf\xc3\xb8lgende retf\xc3\xa6rdiggjorde disse mord IRAs terroraktioner, mente de selv. Denne dag blev efterf\xc3\xb8lgende kaldt bloody Sunday._NEWLINE_Major Hubert O\'Neill (retsmediciner) udtalte d. 21 august 1973_NEWLINE_"Denne s\xc3\xb8ndag blev kendt som "Den blodige s\xc3\xb8ndag", og den var i sandhed blodig. Det var fuldst\xc3\xa6ndig un\xc3\xb8dvendigt. Det forekommer mig, at h\xc3\xa6ren gik amok den dag og ikke t\xc3\xa6nkte over, hvad den foretog sig. Man sk\xc3\xb8d uskyldige mennesker. Og selvom disse mennesker deltog i en demonstration, der var blevet erkl\xc3\xa6ret ikke-lovlig, s\xc3\xa5 retf\xc3\xa6rdigg\xc3\xb8r det ikke, at tropperne blev sat ind lige s\xc3\xa5 lidt som deres skyderi. Jeg vil uden at t\xc3\xb8ve sige, at det var rent og sk\xc3\xa6rt myrderi. Det var mord."_NEWLINE_IRA lavede som sagt en del aktioner, og forskellige protestantiske terrorgrupper lavede aktioner mod IRA. Volden blev hurtigt stigende, og mange civile mistede livet, n\xc3\xa5r disse grupper k\xc3\xa6mpede. Situationen kunne ikke forts\xc3\xa6tte p\xc3\xa5 den m\xc3\xa5de; derfor besluttede den engelske regering i 1972 at opl\xc3\xb8se det nordirske parlament (Stormont). Det politiske ansvar blev i stedet for flyttet til England \xe2\x80\x93 og det gjorde at Nordirland tog et tilbage skridt ved at overlade styringen til det protestantiske England. Dermed ville katolikker i Nordirland, og almindelige borgere ikke selv have retten til at bestemme over deres land. Konflikten havde varet s\xc3\xa5 l\xc3\xa6nge, og parterne var s\xc3\xa5 uenige, at det var umuligt at lave fredsforhandlinger mellem dem.\n_START_SECTION_\nSunday, bloody Sunday\n_START_PARAGRAPH_\nP\xc3\xa5 U2-albummet "War" der udkom i 1983, er det f\xc3\xb8rste nummer "Sunday, Bloody Sunday". Den handler om, at man \xc3\xb8nsker at Bloody Sunday ikke var sket og den handler om d\xc3\xb8d og \xc3\xb8del\xc3\xa6ggelse. Den handler ogs\xc3\xa5 om, at volden kun lige er begyndt, om at millioner vil gr\xc3\xa6de pga. det, der er sket._NEWLINE_Andre musikere som John Lennon og det irske band Wolfe Tones har ogs\xc3\xa5 lavet sange om Bloody Sunday.\n_START_SECTION_\nFredsforhandlinger\n_START_PARAGRAPH_\nI 1994 erkl\xc3\xa6rede IRA: \xe2\x80\x9dVi oph\xc3\xb8rer med al terror.\xe2\x80\x9d Erkl\xc3\xa6ringen kom efter pres fra borgerne i Nordirland. De var tr\xc3\xa6tte af den terror, som kun f\xc3\xb8rte til mere terror. Der var ogs\xc3\xa5 pres fra den irske regering og fra IRAs eget parti Sinn F\xc3\xa9in. Der var ogs\xc3\xa5 pres fra irsk-amerikanere, som ikke l\xc3\xa6ngere ville st\xc3\xb8tte IRA med bomber og v\xc3\xa5ben._NEWLINE_I 1996 spr\xc3\xa6ngte IRA alligevel en bombe i London, og 2 mennesker d\xc3\xb8de. \xc3\x85ret efter erkl\xc3\xa6rede IRA igen v\xc3\xa5benhvile. Tony Blair havde, lige siden han blev indsat som premierminister i for\xc3\xa5ret 1997, gjort meget for at l\xc3\xb8se den irske konflikt. Han inviterede som den f\xc3\xb8rste siden 1922 Sinn F\xc3\xa9in til fredsforhandlinger. _NEWLINE_Men det var ikke kun Tony Blair, der gjorde noget for at l\xc3\xb8se konflikten. USAs pr\xc3\xa6sident Bill Clinton gjorde meget for at stoppe konflikten. USAs dav\xc3\xa6rende pr\xc3\xa6sident George W. Bush gjorde ogs\xc3\xa5 meget, men havde ikke konflikten i Irland s\xc3\xa5 h\xc3\xb8jt p\xc3\xa5 dagsordenen som sin forg\xc3\xa6nger._NEWLINE_Den 22. maj 1998 stemte befolkningen i b\xc3\xa5de Nordirland og Republikken Irland om den samlede fredsaftale, herunder ogs\xc3\xa5 opgivelsen af Republikken Irlands territoriale krav p\xc3\xa5 Nordirland. 71\xc2\xa0% af Nordirerne stemte for fredsaftalen, men et stort mindretal af protestanterne i Nordirland stemte imod fredsaftalen. 94\xc2\xa0% af Irland stemte for aftalen._NEWLINE_B\xc3\xa5de katolikker og protestanter er glade for aftalen, selvom nogle katolikker stadig gerne havde set et forenet Irland. Men Sinn F\xc3\xa9ins leder havde indset, at det var umuligt at f\xc3\xa5 vedtaget en aftale om et forenet Irland i regionerne med protestantisk flertal. Alligevel spr\xc3\xa6ngte IRA en bombe i Omagh, 29 mennesker d\xc3\xb8de og ca. 220 blev s\xc3\xa5ret._NEWLINE_26 september 2005 meddelte IRA, at de havde \xc3\xb8delagt alle deres v\xc3\xa5benlagre. Det var et stort skridt imod fred i Nordirland; det er det engelske og det irske parlament enige om. Parlamenterne h\xc3\xa5ber p\xc3\xa5, at IRA\'s \xc3\xb8del\xc3\xa6ggelse af deres v\xc3\xa5ben vil f\xc3\xa5 andre grupper til at g\xc3\xb8re det samme.'